**Kollár Árpád: Erdős vers**

***A szövegfeldolgozás választható feladatai:***

*1. Suhogó vers*

Alkossatok kis csoportokat, és olvassátok fel hangosan, soronként az *Erdős vers*et! Képzeljétek el, hogy ti vagytok az erdő, aki suhogásával, susogásával szólaltatja meg a verset. Olvassátok a sorokat ilyen suhogó, susogó, zümmögő hangon! Mintha a szél fújná a lombot, az ágakat.

Alkossatok szóló és kórus hangokkal hangjátékot az *Erdős vers*ből! A beszéden kívül más hangokkal, zörejekkel is kísérhetitek a verset.

*2. Számolós vers*

Hány versszakból áll az *Erdős vers*?

Egy versszak hány sorból áll?

A legtöbb sor hány szótagból áll? Keresd meg mindben: hol a sorfelező?

Mely sorok kivételesek? Ott mi a szabály? Hol a sorfelező?

Melyik a legjellemzőbb szám a versre? Hol találkozol még ezzel a számmal?

Találsz-e rímeket a versben?

Ha van kedved, írhatsz egy hasonló szerkezetű rímtelen verset (versszakot).

*3. Fanévadó*

„Súgd meg a fák nevét” – kérleli a versbeszélő az erdőt. Vajon milyen fák lehetnek ebben az erdőben? Te hogy képzeled? Írd le az erdőben lévő fák nevét fajtájuk szerint! Majd adj néhány fának „beszélő nevet” is, ami a fa számodra fontos tulajdonságáról beszél. Írd le ezeket a neveket is!

Ha van kedved, a fák neveivel te is írhatsz egy erdős verset vagy versszakot.

*4. Erdőtakaró*

„Takarj be levéllel, homokkal, szeméttel” – kérleli a versbeszélő az erdőt. És még mivel? Mi mindent lehet találni az erdőben, amiből takaró lehet? Gyűjts leveleket, terméseket, ágacskákat, de gyűjthetsz homokot, humuszos földet és akár szemetet is. Készíts a gyűjtött anyagok felhasználásával kollázsképet, ami az erdőtakarót vagy a takaró mintázatát ábrázolja.

Kollázs helyett nyomdázással is készülhet a takarókép: Levelek, termések, ágak, kövek stb. felületét kend be festékkel, majd nyomd rá akár többször is a rajzlapra!

*5. Erdőben erdő*

Ismeritek a *Tekeredik a kígyó* c. játékot? Ennek mintájára játszhatunk „erdőben erdő” játékot is. A játékosok egymás kezét fogva sorba állnak, majd a sor elején álló játékost követve – esetleg fák vagy bokrok között – csigavonalban tekeredve vonulnak, miközben mondogatják vagy éneklik:

benned is erdő van, abban még egy erdő,
abban az erdőben ott lapulok én is,

Amikor teljesen betekeredtek, akkor értek be az erdő sűrűjébe. A játékosok karokat felemelve játszhatják el a sűrű erdőt. Aztán ha már elég a sűrűből, az utolsó játékos – szintén mondókázás vagy éneklés közben – kezdi kitekerni a sort, hogy ligetesebb, levegősebb legyen az erdő.

*6. Az erdő válasza*

Miért szólítja meg az erdőt a versbeszélő? Mi a gondja? Mit kér tőle? Hogyan és mivel tudja őt az erdő elaltatni, megnyugtatni, meggyógyítani?

Mi lenne, ha az erdő beszélni tudna és válaszolna? Fogalmazd meg az erdő válaszát versben vagy rövid prózában!

*7. Ma még zöld a szíved*

A vers utolsó sorából derül ki, hogy az erdő nagyobb veszélyben van, mint a versbeszélő. Milyen veszély leselkedik rá? Ki tud ebben segíteni az erdőnek?

Fogalmazzatok meg írásban egy nyílt levelet, amelyben kéritek az embereket, hogy vigyázzanak az erdőre! És fogalmazzatok meg írásban vagy szóban egy imádságot az erdő Teremtő Urához, hogy vigyázzon az erdő zöld szívére!

*8. Nyuszikilátó*

Nézd meg a vers illusztrációját a verskötet 52-53. oldalán! Hogy kerül oda a nyuszi? Vajon honnan nézi az erdőt? Mit lát benne?

Fogalmazd meg a nyuszi gondolatait írásban az erdőről egy napló- vagy blogbejegyzésben!

És ha a verset maga a nyuszi mondja? Folytasd a gondolatait, ami a versben elkezdődött! Írj a nevében verset vagy levelet az erdőhöz!

**Milyen madár *– az olvasónapló feladatai***

Kollár Árpád: *Milyen madár* c. verskötetéhez (Csimota, Bp, 2014)

Az olvasónaplóban szerepeljen:

* A könyv szerzője, címe, melyik kiadó hol és mikor adta ki, hány oldalas, grafikus neve.
* A könyv témája, tartalmi összefoglalója, milyen korosztálynak és hogyan ajánlható a könyv (maximum egy oldal)
* Egy-két feladat a sokrétű intelligenciatípusok alapján készült feladatok közül (szabad választás alapján)

Választható feladatsor az önálló szövegfeldolgozáshoz:

1. Gyűjtsd ki a költő kedvenc, többször ismételt szavai, kifejezései közül azokat, amelyeket gyakran használ, és jellemző a versnyelvére!
2. Keress egy verset, aminek jól látod a szerkezetét! Számold meg a sorok szótagszámát, esetleg jelöld az ütemhatárokat, sorfelezőt! Keresd meg a rímelő sorokat, írd fel a rímszerkezet képletét (szabályát)! Próbáld meg hangsúlyozva elolvasni a verset!
3. Tervezz, készíts új borítót a könyvnek! Tervezd meg az egyik vers könyvoldalát is, és készítsd el hozzá az illusztrációt!
4. A barátaiddal közösen készítsetek egy trailert az egyik versről! Pár perces, telefonnal is felvehető versfilmről van szó, ami a vershez hasonlóan figyelemfelkeltő, gondolatébresztő.
5. Keress zenét, amelyik szerinted legjobban kifejezi a könyv vagy valamelyik vers hangulatát!
6. Képzeld magad az illusztrációkban gyakran szereplő nyúl helyébe, mintha ő olvasná a verseket! Készíts magadról, mint nyúlról egy szelfisorozatot, amelyen keresztül megmutatod azokat az érzelmeket, amelyeket végigéltél a versek olvasása során.
7. Készíts listát azokról a növényekről, állatokról, amelyek szerepelnek a könyvben! Jelöld meg azokat a fajokat, amelyekről tudod, hogy veszélyeztetettek!
8. Írj egy könyvajánlót, amelyben kedvet csinálsz másoknak is a verskötet olvasásához!
9. Képzeld magad az egyik vers versbeszélője helyébe, és írd tovább a verset, vagy írj egy hasonlót a versbeszélő hangján!
10. Válaszd ki a kötetből a kedvenc versed, és tanuld meg! Mondd el szépen, kifejezően, és kérj meg valakit, hogy készítsen róla egy felvételt (telefonnal vagy kamerával).